DA Den Europæiske Unions Tidende L 208/15

KOMMISSIONENS FORORDNING (EF) Nr. 1157/2006

af 28. juli 2006

om ændring af forordning (EF) nr. 188/2005 om gennemførelsesbestemmelser til støtteordningen for kødsektoren i fjernområderne

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1452/2001 af 28. juni 2001 om særlige foranstaltninger for visse landbrugsprodukter til fordel for de franske oversøiske departementer, om ændring af direktiv 72/462/EØF og om ophævelse af forordning (EØF) nr. 525/77 og (EØF) nr. 3763/91 (Poseidom) (1), særlig artikel 9, stk. 3,

under henvisning til Rådets forordning (EF) nr. 1453/2001 af 28. juni 2001 om særlige foranstaltninger for visse landbrugsprodukter til fordel for Azorerne og Madeira og om ophævelse af forordning (EØF) nr. 1600/92 (Poseima) (2), særlig artikel 13, stk. 3 og artikel 22, stk. 4 og 10,

under henvisning til Rådets forordning (EF) nr. 1454/2001 af 28. juni 2001 om særlige foranstaltninger for visse landbrugsprodukter til fordel for De Kanariske Øer og om ophævelse af forordning (EØF) nr. 1601/92 (Poseican) (3), særlig artikel 5, stk. 3, og

ud fra følgende betragtninger:

(1) Artikel 4 i Kommissionens forordning (EF) nr. 188/2005 (4) fastsætter det årlige beløb for finansiering fra og med kalenderåret 2005 af programmet for støtte til opretholdelse af traditionelle aktiviteter i kødsektoren i de franske oversøiske departementer, jf. artikel 9, stk. 1, i forordning nr. 1452/2001.

(2) Artikel 9, stk. 2, andet afsnit, i forordning (EF) nr. 1452/2001 fastsætter, at Kommissionen for at tage hensyn til udviklingen af den lokale produktion forhøjer det årlige beløb inden for det loft, der er fastsat i samme bestemmelse.

(3) Den lokale produktion i de franske oversøiske departementer har jf. artikel 5 i forordning (EF) nr. 188/2005 udviklet sig på en sådan måde, at det tilsvarende årlige beløb som fastsat i artikel 4 i samme forordning bør forhøjes inden for det i artikel 9, stk. 2, i forordning (EF) nr. 1452/2001 nævnte loft.

(4) Forordning (EF) nr. 188/2005 bør derfor ændres.

(5) Da det nævnte støtteprogram trådte i kraft den 1. januar 2006, bør denne forordning også gælde fra denne dato.

(6) Foranstaltningerne i denne forordning er i overensstemmelse med udtalelse fra Forvaltningskomitéen for Direkte Betalinger —

UDSTEDT FØLGENDE FORORDNING:

Artikel 1

Artikel 4 i forordning (EF) nr. 188/2005 affattes således:

»Artikel 4 Programmets finansiering EF finansierer programmet fra og med kalenderåret 2006 med følgende årlige beløb (mio. EUR): a) Spanien 7,00 b) Frankrig 14,255 c) Portugal 16,91«.

Artikel 2

Denne forordning træder i kraft på dagen for offentliggørelsen i Den Europæiske Unions Tidende.

Den anvendes fra den 1. januar 2006.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 28. juli 2006. På Kommissionens vegne Mariann FISCHER BOEL Medlem af Kommissionen

(1) EFT L 198 af 21.7.2001, s. 11. Senest ændret ved forordning (EF) nr. 1690/2004 (EUT L 305 af 1.10.2004, s. 1).

(2) EFT L 198 af 21.7.2001, s. 26. Senest ændret ved forordning (EF) nr. 1690/2004.

(3) EFT L 198 af 21.7.2001, s. 45. Senest ændret ved forordning (EF) nr. 1690/2004.

(4) EUT L 31 af 4.2.2005, s. 6.